Diari Oficial de la Generalitat Valenciana


Sumari del DOGV 7819, del 01-07-2016 (2016/5025)

RESOLUCIÓ de 28 de juny de 2016, de la Conselleria d'Educació, Investigació, Cultura i Esport, per la qual s'estableixen, per a l'any 2017, els terminis per a sol·licitar la renovació de l'acreditació dels títols universitaris oficials impartits a la Comunitat Valenciana, Programa Reacredita, d'acord amb el Reial Decret 1393/2007, de 29 d'octubre, pel qual s'estableix l'ordenació dels ensenyaments universitaris oficials.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7819

Data del DOGV
:   01-07-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/5025


Data del document
:   28-06-2016

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * centre d'ensenyament

RESOLUCIÓ de 28 de juny de 2016, de la Conselleria d'Educació, Investigació, Cultura i Esport, per la qual s'estableixen, per a l'any 2017, els terminis per a sol·licitar la renovació de l'acreditació dels títols universitaris oficials impartits a la Comunitat Valenciana, Programa Reacredita, d'acord amb el Reial Decret 1393/2007, de 29 d'octubre, pel qual s'estableix l'ordenació dels ensenyaments universitaris oficials. [2016/5025]  
  
El Reial Decret 1393/2007, de 29 d'octubre, pel qual s'estableix l'ordenació dels ensenyaments universitaris oficials, modificat pel Reial Decret 861/2010, de 2 de juliol, estableix en l'article 24.2 que abans del transcurs de quatre anys des de la seua verificació inicial o des de l'última acreditació per als títols universitaris oficials de Màster, i de sis anys per als títols universitaris oficials de grau i doctorat, hauran d'haver renovat la seua acreditació. Així mateix, el Reial Decret 99/2011, de 28 de gener, pel qual es regulen els ensenyaments oficials de doctorat, reafirma en l'article 10 aquesta obligació de renovació de l'acreditació als sis anys, des de la seua verificació inicial o des de l'última acreditació, a la qual es refereix l'article 24 del Reial Decret 1393/2007 esmentat.  
L'article 27 bis del mencionat Reial Decret 1393/2007 regula el procediment de renovació de l'acreditació dels títols universitaris. En aquest s'estableix que per a la renovació de l'acreditació serà competent el Consell d'Universitats, per mitjà de la resolució corresponent, amb un informe previ favorable emés per l'òrgan d'avaluació competent.  
  
La importància del procés de renovació de l'acreditació és l'avaluació dels resultats obtinguts per un programa formatiu en relació amb els compromisos adquirits en el disseny del títol. La seua vocació és la d'incrementar la transparència i de retre comptes a la societat dels resultats obtinguts pels ensenyaments universitaris oficials.  
  
D'acord amb la mencionada legislació, el procés d'avaluació per a la renovació de l'acreditació inclourà, en tot cas, una visita d'experts externs a la universitat, que serà realitzada per l'AVAP, en virtut de la Llei 5/2006, de 25 de maig, de la Generalitat, de Creació de l'Agència Valenciana d'Avaluació i Prospectiva (AVAP), que atribueix a aquesta, entre les seues funcions, l'acreditació i l'avaluació de les institucions universitàries i del professorat i altres activitats afins que establisca la Llei Orgànica 6/2001, de 21 de desembre, d'Universitats, modificada per la Llei Orgànica 4/2007, de 12 d'abril.  
Aquest procés d'avaluació té com a principal objectiu comprovar si els resultats del títol són adequats i permeten garantir l'adequada continuïtat de la impartició d'aquest fins a la següent renovació de l'acreditació. Aquests resultats se centraran, entre d'altres, en la comprovació de l'adquisició de competències per part dels estudiants i en els mecanismes de valoració de l'adquisició d'aquestes que la universitat ha desenvolupat per a cada títol, així com en l'anàlisi de l'evolució dels resultats d'aquesta.  
Amb aquesta finalitat, les universitats hauran de presentar la sol·licitud corresponent de renovació de l'acreditació dels seus títols, d'acord amb el procediment establit en l'article 27 bis del Reial Decret 1393/2007 i els terminis establits en la present resolució.  
  
Per tot això, d'acord amb la proposta de la directora general d'Universitat, Investigació i Ciència, de data 21 de juny de 2016, fent ús de les atribucions que em confereix l'article 28 de la Llei 5/1983, de 30 de desembre, del Consell, resolc:  
  
Primer. Objecte  
L'objecte d'aquesta resolució és l'establiment del procediment i dels terminis per a la renovació de l'acreditació de títols universitaris oficials de Grau, Màster i Doctorat en l'àmbit de la Comunitat Valenciana.  
  
Segon. Títols universitaris oficials d'aplicació  
El procediment i els terminis que s'estableixen en aquesta resolució seran aplicables als títols universitaris oficials de Grau, Màster i Doctorat de les universitats de l'àmbit de la Comunitat Valenciana, el termini de renovació d'acreditació del qual, d'acord amb el que preveu l'article 24.2 i la disposició transitòria sisena del Reial Decret 1393/2007, de 29 d'octubre, pel qual s'estableix l'ordenació dels ensenyaments universitaris oficials, acabe abans del dia 31 de desembre de 2017.  
  
  
Tercer. Procediment de renovació de l'acreditació  
1. La renovació de l'acreditació dels títols universitaris oficials als quals resulta aplicable la present resolució es tramitarà d'acord amb el que disposa l'article 27 bis del Reial Decret 1393/2007, de 29 d'octubre, pel qual s'estableix l'ordenació dels ensenyaments universitaris oficials, i que comprén les fases següents:  
  
a) El procediment s'iniciarà per mitjà de la presentació de l'oportuna sol·licitud, firmada pel rector/rectora o vicerector/vicerectora competent de les universitats interessades en la forma i els terminis que s'estableixen en la present resolució.  
b) Una vegada instruït l'expedient, l'òrgan instructor, que serà la direcció general competent en matèria d'educació superior de la Generalitat, el remetrà a l'Agència Valenciana d'Avaluació i Prospectiva (AVAP) als efectes de la seua avaluació.  
c) L'AVAP elaborarà una proposta d'informe que s'expressarà, en forma motivada, en termes favorables a la renovació de l'acreditació o, si és el cas, indicarà els aspectes que necessàriament han de ser modificats a fi d'obtindre un informe favorable. Aquest informe serà enviat per l'esmentada agència a la universitat sol·licitant perquè puga presentar al·legacions en el termini de 20 dies naturals.  
d) Una vegada conclòs l'esmentat termini i valorades, si és el cas, les al·legacions, l'AVAP elaborarà l'informe d'avaluació, que podrà ser favorable o desfavorable, i el remetrà a la universitat sol·licitant, al Consell d'Universitats, al Ministeri d'Educació, Cultura i Esport i a la conselleria competent en matèria d'educació superior de la Generalitat.  
  
e) Rebut l'anterior informe, i de conformitat amb el que estableix el Reial Decret 1393/2007, de 29 d'octubre, esmentat, el Consell d'Universitats dictarà en el termini d'un mes, i, en tot cas, abans de sis mesos des de la sol·licitud de la universitat, la resolució corresponent, que comunicarà al Ministeri d'Educació, Cultura i Esport, a la conselleria competent en matèria d'educació superior de la Generalitat i a la universitat sol·licitant. L'apartat 6 de l'article 27 bis del Reial Decret 1393/2007, de 29 d'octubre, pel qual s'estableix l'ordenació dels ensenyaments universitaris oficials, estableix que la falta de resolució expressa en l'esmentat termini permetrà considerar estimada la sol·licitud.  
f) Els apartats 7, 8 i 9 de l'article 27 bis del Reial Decret 1393/2007, de 29 d'octubre, estableixen que:  
- Contra la resolució a què es refereix l'apartat anterior, la universitat podrà recórrer davant de la presidència del Consell d'Universitats en el termini d'un mes. El recurs se substanciarà d'acord amb el procediment previst en els apartats 9 i següents de l'article 25 del Reial Decret 1393/2007, de 29 d'octubre, pel qual s'estableixen els ensenyaments universitaris oficials.  
- Una vegada dictada la resolució, el Ministeri d'Educació, Cultura i Esport la comunicarà al Registre d'Universitats, Centres i Títols, que, en cas de ser estimatòria, procedirà a la inscripció de la corresponent renovació de l'acreditació. En cas de ser desestimatòria, el títol causarà baixa en el mencionat registre i perdrà el seu caràcter oficial i validesa en tot el territori nacional. En aquest últim supòsit, la resolució corresponent declararà extingit el pla d'estudis i haurà d'incloure les adequades mesures que garantisquen els drets acadèmics dels estudiants que es troben cursant els esmentats estudis.  
  
- El termini màxim per a la resolució d'aquest procediment serà de sis mesos a comptar de l'endemà de la presentació de la sol·licitud.  
  
  
Quart. Presentació de sol·licituds  
1. Les universitats presentaran les sol·licituds de renovació d'acreditació dels seus títols conformement amb el formulari disponible en la pàgina web de la conselleria competent en matèria d'educació superior http://www.ceice.gva.es/va/web/universidad, i que s'adjunta com a annex a la present resolució.  
2. La sol·licitud ha d'anar acompanyada de la documentació següent:  
a) Document acreditatiu d'haver abonat a l'AVAP la taxa d'avaluació corresponent i l'emissió de l'informe, prevista en la Llei de Taxes de la Generalitat, per a la renovació de l'acreditació dels títols universitaris oficials previstos en l'art. 27 bis del Reial Decret 1393/2007, de 29 d'octubre, pel qual s'estableix l'ordenació dels ensenyaments universitaris oficials, el model normalitzat del qual estarà disponible en l'adreça d'internet següent: http://www.avap.es.  
b) Certificat emès per l'AVAP on es faça constar els extrems següents:  
1. Que la universitat ha presentat a l'AVAP l'informe d'autoavaluació de la titulació de què es tracte, d'acord amb la Guia d'Autoavaluació per a la renovació de l'acreditació de títols de Grau, Màster i Doctorat del Programa ReAcredita de l'AVAP.  
2. Data aproximada en la qual està prevista la realització de la visita a la universitat per part del Comitè d'Avaluació Externa, prevista en l'apartat 3 de l'article 27 bis del Reial Decret 1393/2007, de 29 d'octubre, pel qual s'estableix l'ordenació dels ensenyaments universitaris oficials.  
3. Si la documentació aportada durant el període de presentació de sol·licituds és incompleta o conté errors esmenables, es requerirà la persona sol· licitant que en el termini de 10 dies hàbils esmene la falta, o adjunte els documents preceptius, amb l'advertiment que, si no ho fa, es considerarà que desisteix de la seua sol·licitud, d'acord amb el que estableix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Cinqué. Terminis  
Els terminis que disposaran les universitats per a la presentació de les seues sol·licituds de renovació de l'acreditació dels seus títols seran els següents:  
1. Fins al dia 10 de juliol de 2016, per a aquells títols l'acreditació dels quals haja de ser renovada abans del dia 1 d'abril de 2017.  
2. Del dia 1 de gener de 2017 fins al dia 31 de gener de 2017, per a aquells títols l'acreditació dels quals haja de ser renovada entre el dia 1 d'abril de 2017 i el 30 de setembre de 2017.  
3. Del dia 1 d'abril de 2017 fins al dia 30 d'abril de 2017, per a aquells títols l'acreditació dels quals haja de ser renovada entre el dia 1 d'octubre de 2017 i el 31 de desembre de 2017.  
  
Sext. Efectes  
Estos procediments tindran caràcter oficial i tindran els efectes previstos en el Reial Decret 1393/2007, de 29 d'octubre, pel qual s'estableix l'ordenació dels ensenyaments universitaris oficials.  
De conformitat amb el que estableixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra el present acte, que posa fi a la via administrativa, es podrà recórrer potestativament en reposició, o bé cabrà plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant del conseller d'Educació, Investigació, Cultura i Esport, en el termini d'un mes a comptar a partir de l'endemà de ser publicada.  
b) El recurs contenciós administratiu haurà de plantejar-se davant de la sala contenciosa administrativa del Tribunal Superior de Justícia de la Comunitat Valenciana, en el termini de dos mesos a comptar a partir de l'endemà de ser publicada.  
  
València, 28 de juny de 2016.- El conseller d'Educació, Investigació, Cultura i Esport: Vicent Marzà Ibáñez.